วีซ่าหนุนอี-เพย์เม้นท์
วีซ่า หนุนอี-เพย์เม้นท์ ขยายจุดรับบัตรครอบคลุมทั่วประเทศ เผยแบงก์รัฐเริ่มขยับรับบัตรพลาสติก
2 ธ.ค. 2558

วีซ่า หนุนอี-เพย์เม้นท์ ขยายจุดรับบัตรครอบคลุมทั่วประเทศ เผยแบงก์รัฐเริ่มขยับรับบัตรพลาสติก
นายสุริพงษ์ ตันติยานนท์ ผู้จัดการวีซ่า ประจำประเทศไทย เปิดเผยว่า ได้เข้าร่วมหารือกับรัฐบาลโดยกระทรวงการคลังและธนาคารแห่งประเทศไทย (ธปท.) รวมทั้งสถาบันการเงิน เกี่ยวกับนโยบายพัฒนาระบบชำระเงินของประเทศ (เนชั่นแนล อี-เพย์เม้นท์) ซึ่งในส่วนของวีซ่าพร้อมสนับสนุนสถาบันการเงินขยายจุดรับบัตรให้ครอบคลุมทั่วประเทศ จากปัจจุบันมีประมาณ 3-4 แสนจุดแต่กระจุกอยู่ในภาคกลางโดยเฉพาะในกรุงเทพมหานคร
นอกจากนี้ พบว่า ธนาคารรัฐต่างๆ เริ่มตื่นตัวจากนโยบายดังกล่าวและสนใจพัฒนาบัตรพลาสติกและระบบชำระเงินมากขึ้น ล่าสุด วีซ่า กำลังทำงานร่วมกับธนาคารรัฐแห่งหนึ่งเพื่อออกบัตรเครดิตเป็นครั้งแรก นับเป็นพัฒนาการที่ดี อีกทั้ง การที่ วีซ่า มีเครือข่ายทั่วโลก ก็พร้อมเป็นที่ปรึกษาเรื่องเทรนด์ใหม่และพฤติกรรมผู้บริโภคที่เป็นประโยชน์ในการพัฒนาระบบการชำระเงินของไทย
ส่วนแนวทางของรัฐบาลที่ต้องการสร้างมาตรฐานระบบชำระเงินของไทย ไม่พึ่งพาระบบชำระเงินต่างชาตินั้น ไม่กระทบกับแผนธุรกิจหรือส่วนแบ่งตลาดของวีซ่า เพราะระบบชำระเงินน่าจะสามารถใช้ร่วมกันได้ อีกทั้ง วีซ่า เป็นระบบชำระเงินที่มีเครือข่ายรับบัตรทั่วโลก ยังเป็นสื่อกลางของการชำระเงินที่สำคัญ แม้ว่าไทยจะมีมาตรฐานระบบเพย์เม้นท์เองก็ตาม
นายสุริพงษ์ กล่าวว่า นโยบายผลักดันเนชั่นแนล อี-เพย์เม้นท์ ของรัฐบาล สอดคล้องกับแผนขยายธุรกิจของวีซ่าในปี 2559 ที่ต้องการเพิ่มจุดรับบัตรในต่างจังหวัด โดยนำร่องรุกภาคตะวันออกเฉียงเหนืออย่างน้อย 1,000 จุด โดยปัจจุบันสัดส่วนการใช้จ่ายผ่านบัตรวีซ่าเกือบ 73% อยู่ในเขตกรุงเทพฯ และปริมณฑล ขณะที่ภูมิภาคอื่นมีสัดส่วนไม่ถึง 10% ยังมีโอกาสขยายตัวอีกมากในต่างจังหวัด